CELEX: 62021TN0420
Language: fi
Date: 2021-07-12 00:00:00
Title: Asia T-420/21: Kanne 12.7.2021 – Cargolux v. komissio

23.8.2021   
            
            
               FI
            
            
               Euroopan unionin virallinen lehti
            
            
               C 338/43
            
         
      Kanne 12.7.2021 – Cargolux v. komissio
      (Asia T-420/21)
      (2021/C 338/53)
      Oikeudenkäyntikieli: englanti
      
         Asianosaiset
      
      
         Kantaja: Cargolux Airlines International SA (Cargolux) (Sandweiler, Luxemburg) (edustajat: asianajajat G. Goeteyn ja E. Aliende Rodríguez)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan komission Cargoluxille osoittaman 30.4.2021 päivätyn kirjeen kokonaisuudessaan,
               
            
                  —
               
               
                  määräämään SEUT 266 artiklan ensimmäisen kohdan nojalla ja 16.12.2015 annetun tuomion Cargolux Airlines International SA v. komissio (asia T-39/11) mukaisesti unionin, jota komissio edustaa, korvaamaan vahingon, joka Cargoluxille aiheutui siitä, että komissio ei maksanut viivästyskorkoa ja koronkorkoa, ja siten maksamaan seuraavat määrät SEUT 266 artiklan toisen kohdan, SEUT 268 artiklan ja SEUT 340 artiklan toisen kohdan mukaisesti:
                  
                              a)
                           
                           
                              maksettava viivästyskorko, eli korko 39 900 000 euron määrälle Euroopan keskuspankin perusrahoitusoperaatioita varten 1.11.2010 vahvistaman korkokannan mukaisesti (joka on 1 prosentti), korotettuna 3,5 prosentilla, 15.2.2011 ja 5.2.2016 väliseltä ajanjaksolta, mikä johtaa 8 075 972,03 euron määrään, tai toissijaisesti sellaisen korkokannan mukaisesti, jonka unionin yleinen tuomioistuin katsoo asianmukaiseksi,
                           
                        
                              b)
                           
                           
                              maksettava koronkorko, eli korko edellä a) kohdassa tarkoitetulle viivästyskorolle 5.2.2016 alkaen siihen asti, kunnes komissio tosiasiassa maksaa edellä a) kohdassa tarkoitetun määrän (tai jos unionin yleinen tuomioistuin hylkää Cargoluxin vaatimuksen koronkoron laskemisesta 5.2.2016 alkaen, kyseinen korko on joka tapauksessa laskettava kyseessä olevan kanteen päivämäärästä alkaen siihen asti, kunnes komissio tosiasiassa maksaa edellä a) kohdassa tarkoitetun määrän), Euroopan keskuspankin perusrahoitusoperaatioita varten 1.11.2010 vahvistaman korkokannan mukaisesti (joka on 1 prosentti), korotettuna 3,5 prosentilla (tai toissijaisesti sellaisen korkokannan mukaisesti, jonka unionin yleinen tuomioistuin katsoo asianmukaiseksi),
                           
                        
            
                  —
               
               
                  määräämään komission korvaamaan Cargoluxin oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahteen kanneperusteeseen.
      
                  1)
               
               
                  Ensimmäinen kanneperuste, jonka mukaan 30.4.2021 päivätyllä kirjeellä tiedoksi annetussa riidanalaisessa päätöksessä on oikeudellinen virhe, ja se on kumottava kokonaisuudessaan SEUT 263 artiklan nojalla. Kantaja väittää, että riidanalaisessa päätöksessä todetaan virheellisesti, että Cargoluxin 2.2.2021 esittämä pyyntö, joka koskee viivästyskoron ja koronkoron maksamista, on vanhentunut ja ettei sitä voida ottaa käsiteltäväksi.
               
            
                  2)
               
               
                  Toinen kanneperuste, jonka mukaan siitä, että komissio rikkoi SEUT 266 artiklan ensimmäistä kohtaa, syntyi unionille sopimussuhteen ulkopuolinen vastuu, jonka perusteella sen on maksettava Cargoluxille viivästyskorkoa ja koronkorkoa vastaava korvaus SEUT 266 artiklan toisen kohdan, SEUT 268 artiklan ja SEUT 340 artiklan toisen kohdan mukaisesti.